ШЕТІН ОҚИҒА КЕЗІНДЕ ЖАРАЛАНҒАН ТАҒЫ ЕКІ ПОЛИЦЕЙ ҚАЙТЫС БОЛДЫ
"ШЕТІН ОҚИҒА КЕЗІНДЕ ЖАРАЛАНҒАН ТАҒЫ ЕКІ ПОЛИЦЕЙ ҚАЙТЫС БОЛДЫ" | "https://abai.kz/post/46033"
TITLE: ШЕТІН ОҚИҒА КЕЗІНДЕ ЖАРАЛАНҒАН ТАҒЫ ЕКІ ПОЛИЦЕЙ ҚАЙТЫС БОЛДЫ
URL: https://abai.kz/post/46033
META: "ШЕТІН ОҚИҒА КЕЗІНДЕ ЖАРАЛАНҒАН ТАҒЫ ЕКІ ПОЛИЦЕЙ ҚАЙТЫС БОЛДЫ" | "https://abai.kz/post/46033"
DATE: 01.08.2016
AUTHOR(s): Абай-Ақпарат
TOTAL WORDS: 234
TEXT: Алматыдағы жедел көмек көрсету ауруханасының реанимация бөлімінде жатқан тағы екі полиция қызметкері қайтыс болды. Полицейлер Алматыдағы атыс кезінде ауыр жарақат алған болатын. Дәргерлер барын салғанымен, жарақат тым ауыр болған, - деп хабарлайды Zakon.kz порталы. Қайтыс болған азаматтың бірі – 1973 жылы туған  полицияның аға сержанты Әбілдаев Серік Еркенұлы . Жергілікті жол патрульдік полициясы қызметкері болған. 1994 жылдан бері ҚР Ішкі істер министрлігінде қызметте болған. «Ішкі істер органдарындағы мінсіз қызметі үшін» медальінің 1, 2, 3 дәрежелерімен, «Қазақстан полициясына 20 жыл» медальімен  марапатталған. Үйленген, марқұмның артында әйелі мен үш қызы қалды. Ауруханада қайтыс болған екінші полицей 1992 жылы туған полиция лейтенанты Рахматуллаев Мейрамбек Нұриддинұлы. Алмалы аудандық ІІБ-ның учаскелік инспекторы болып қызмет атқарған. 2012 жылдан бері ҚР ІІМ құрылымында қызметте болған. Отбасылық жағдайы – үйленген. ҚР Ардагерлер кеңесі мен Алматы қалалық ІІД-і марқұмдардың отбасына көңіл айтады. Естеріңізге сала кетейік, 2016 жылдың 18-маусымында болған атыс кезінде ауыр жарақат алған полицейлер Алматыдағы жедел көмек көрсету ауруханасына жеткізілген-тін. Қазір құқық қорғау органдары  шетін оқиға кезінде тұтқындалған  Руслан Күлікбаевтың үстінен ҚР Қылмыстық кодексінің алты бабы бойынша тергеу жұмыстарын жүргізуде. Олар: - 99 бап, 2-тармақ бойынша, (екі немесе одан да көп адамды өлтіру); - 269 бап, 2-тармақ бойынша, (қару қолдану арқылы мемлекеттік орган ғимаратына шабуыл жасау); - 380 бап, 2-тармақ бойынша,  (билік өкіліне шабуыл жасау, күш қолдану); - 255 бап, 4-тармақ бойынша, (терроризм актісі); - 291 бап, 1-тармақ бойынша, (қару-жарақты ұрлау); - 200 бап, 4-тармақ бойынша, (автокөлікті рұқсатсыз басқару, күш қолдану). Abai.kz
